E-8236/2007

Mál þetta, sem dómtekið var 31. mars sl., er höfðað með stefnu, sem birt var stefnda 7. desember 2007.

Stefnandi er Legatoria Editoriale Giovanni Olivotto, SPA-U, Via dell'Industria 2, Vicenza, Ítalíu.

Stefndi er Pjaxi ehf., Suðurlandsbraut 6, Reykjavík, og er stjórnarmanni félagsins, Ó-kk-þgf S-kk-þgf G-kk-þgf, stefnt fyrir hönd félagsins.

Dómkröfur stefnanda eru þær að stefndi verði dæmdur til greiðslu skuldar að fjárhæð EUR 9.086,78, ásamt 11,50% dráttarvöxtum af þeirri fjárhæð frá 3. desember 2006 til greiðsludags. Þá er krafist málskostnaðar samkvæmt framlögðum málskostnaðarreikningi, eða að mati dómsins.

Stjórnarmaður stefnda, sem er ólöglærður, hefur lagt fram greinargerð í málinu og verður að skilja dómkröfur hans þannig að hann geri kröfu til þess að umboðslaun og kostnaður hans komi til lækkunar kröfum stefnanda. Ekki er gerð krafa um málskostnað.

I

Í stefnu kemur fram að stefndi hafi keypt prentþjónustu af stefnanda og sé krafan samkvæmt vangoldnum reikningi, sem stefnandi hafi sent stefnda til greiðslu á útgáfudegi. Reikningurinn sé nr. FE06/A-489, dagsettur 23. nóvember 2006, með gjalddaga 3. desember 2006, að fjárhæð 9.086,78 evrur. Byggir stefnandi á því að stefnda sé skylt að greiða fyrir þá vöru og þjónustu sem stefnandi hafi sannanlega látið stefnda í té, að beiðni hans. Skuldin hafi hins vegar ekki fengist greidd, þrátt fyrir innheimtutilraunir, og því sé stefnanda nauðsyn að höfða mál þetta til heimtu skuldarinnar. Stefnandi tekur fram að erlendur málskostnaður sé 5.150,00 sænskar krónur, og er þess óskað að tekið verði tillit til þess kostnaðar við ákvörðun málskostnaðar.

Til stuðnings kröfum sínum vísar stefnandi til meginreglu kröfuréttarins um efndir fjárskuldbindinga og skuldbindingargildi loforða. Ennfremur er vísað til ákvæða laga um lausafjárkaup nr. 50/2000, aðallega 45., 47., 49., 51. og 52. gr. þeirra laga. Kröfu um dráttarvexti styður stefnandi við vaxtalög nr. 38/2001, en málskostnaðarkrafa hans styðst við 1. mgr. 130. gr. laga nr. 91/1991.

II

Í greinargerð stefnda er frá því greint að stefndi sé prentmiðlari og hafi viðskipti aðila hafist á árinu 2006. Stefnandi hafi annast prentun þriggja verka fyrir stefnda, Landfræðibókar fyrir Ormstungu, Skipabókar fyrir Kátir voru karlar og dagbóka fyrir stefnda sjálfan. Allar greiðslur vegna Skipabókar hafi farið beint til stefnanda, en stefndi hafi óskað eftir því að stefnandi greiddi sér umboðslaun vegna þess verks, sem stefndi telur að hafi átt að vera 6.240 evrur. Jafnframt hafi Bókaútgáfan Kátir voru karlar gert nokkrar athugasemdir við bókasendinguna er hún kom til landsins, bæði vegna lélegra hleðslu í gámi, svo og vegna lélegrar gyllingar á bókunum.

Auk greinargerðar hefur stefndi lagt fram tilboð stefnanda í prentun Skipabókar, tölvubréf stefnda til stefnanda vegna meintra galla við prentun þeirrar bókar, afhendingardráttar og óvandaðrar hleðslu bókanna í flutningsgám, bréf frá fyrirtækinu Kátir voru karlar vegna hins sama, og ljósmyndir af farmi í flutningsgámi.

III

Meðal gagna málsins er staðfesting á beiðni stefnda til stefnanda um prentun á Landfræðisögu Íslands, svo og reikningur stefnanda vegna prentunar bókarinnar, dagsettur 23. nóvember 2006, að fjárhæð 9.086,78 evrur.

Stjórnarmaður stefnda, Ó-kk-nf S-kk-nf G-kk-nf, skilaði greinargerð í máli þessu og mætti sjálfur í boðuð þinghöld. Er hann ólöglærður og gætti dómari leiðbeiningarskyldu gagnvart honum. Við fyrirtöku málsins í gær, 31. mars, sótti stefndi ekki þing og var málið þá dómtekið að kröfu stefnanda.

Stefndi hefur ekki mótmælt því að honum beri að greiða stefnanda þann reikning sem hann er krafinn um í máli þessu, vegna prentunar á Landfræðisögu Íslands. Eftir því sem næst verður komist lúta varnir hans að því að lækka eigi kröfufjárhæðina vegna vangoldinna umboðslauna stefnanda fyrir prentun á Skipabók, sem stefnandi prentaði einnig fyrir stefnda, svo og vegna kostnaðar sem stefndi hafi haft af meintum vanefndum stefnanda. Stefndi hefur þó hvorki fært sönnur á að honum hafi borið þau umboðslaun sem hann heldur fram að stefnandi skuldi sér, né það tjón sem hann segist hafa orðið fyrir vegna vanefnda stefnanda í fyrri viðskiptum þeirra. Eru kröfur hans að þessu leyti með öllu órökstuddar og því óhæfar til skuldajafnaðar við kröfu stefnanda. Verður krafa stefnanda því tekin til greina, eins og hún er sett fram í stefnu.

Eftir úrslitum málsins, sbr. og 1. mgr. 130. gr. laga nr. 91/1991, um meðferð einkamála, verður stefndi dæmdur til greiðslu málskostnaðar, sem telst hæfilegur 130.000 krónur. Við ákvörðun málskostnaðar hefur ekki verið tekið tillit erlends málskostnaðar að fjárhæð 5.150 sænskar krónur, enda verður af gögnum málsins ekki séð að stefnandi hafi innt þann kostnað af hendi til fyrri innheimtuaðila.

I-kk-nf E-kk-nf héraðsdómari kvað upp dóm þennan.

D Ó M S O R Ð:

Stefndi, Pjaxi ehf., greiði stefnanda, Legatoria Editoriale Giovanni Olivotto, 9.086,78 evrur, ásamt 11,50 % dráttarvöxtum af þeirri fjárhæð frá 3. desember 2006 til greiðsludags, auk málskostnaðar að fjárhæð 130.000 krónur.

I-kk-nf E-kk-nf